PTTEP วิ่งรับแหล่งก๊าซ “ลัง เลอบาห์ 2” โบรกมองบวก หนุนอัพไซด์หุ้น 10 บ.
PTTEP วิ่งรับแหล่งก๊าซ “ลัง เลอบาห์ 2” โบรกมองบวก หนุนอัพไซด์หุ้น 10 บ.
11 ก.พ. 2564

ผู้สื่อข่าวรายงานว่า ราคาหุ้น บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP ณ เวลา 10.57 น. อยู่ที่ระดับ 112.50 บาท บวก 1.50 บาท หรือ 1.35% สูงสุดที่ระดับ 114.50 บาท ต่ำสุดที่ระดับ 112.00 บาท ด้วยมูลค่าการซื้อขาย

โดยปัจจัยที่ส่งผลให้ราคาหุ้นปรับตัวเพิ่มขึ้นวันนี้ เนื่องจากวานนี้ นายพงศธร ทวีสิน ประธานเจ้าหน้าที่บริหาร PTTEP เปิดเผยว่า บริษัท พีทีทีอีพี เอชเค ออฟชอร์ จำกัด หรือ พีทีทีอีพี เอชเคโอ ซึ่งเป็นบริษัทย่อยของ ปตท.สผ. ได้ขุดเจาะหลุมประเมินผล ลัง เลอบาห์-2 (Lang Lebah-2) เสร็จสิ้นไปเมื่อกลางเดือนมกราคม 2564 ที่ระดับความลึก 4,320 เมตร และค้นพบชั้นหินที่มีก๊าซธรรมชาติหนาสุทธิถึง 600 เมตร
โดยชี้ให้เห็นว่าแหล่งกักเก็บดังกล่าวมีขนาดใหญ่กว่าที่ได้เคยคาดการณ์ไว้จากการเจาะหลุมสำรวจหลุมแรก ลัง เลอบาห์-1อาร์ดีอาร์ 2 (Lang Lebah-1RDR2) เมื่อปี 2562 และจากการทดสอบหลุมประเมินผล ลัง เลอบาห์-2 พบว่ามีอัตราการไหลของ ก๊าซฯประมาณ 50 ล้านลูกบาศก์ฟุตต่อวัน
ทั้งนี้การค้นพบครั้งนี้เป็นที่น่ายินดีอย่างยิ่ง เนื่องจากเป็นแหล่งที่มีปริมาณก๊าซธรรมชาติขนาดใหญ่ที่สุดเท่าที่ ปตท.สผ. เคยค้นพบ ซึ่งนอกจากจะเป็นการสร้างประวัติศาสตร์ด้านการสำรวจครั้งสำคัญให้กับบริษัทแล้ว ยังทำให้ ปตท.สผ มั่นใจยิ่งขึ้นว่ามาเลเซียจะเป็นฐานการลงทุนที่สำคัญของ ปตท.สผ. ต่อไปในอนาคต
ขณะเดียวกันความสำเร็จครั้งนี้ ยังแสดงให้เห็นว่ากลยุทธ์ Execute ที่ ปตท.สผ.ดำเนินการอยู่ขณะนี้ ได้ช่วยผลักดันให้บริษัทสามารถเพิ่มปริมาณสำรองปิโตรเลียมได้มากขึ้น เพื่อสร้างการเติบโตของบริษัทในระยะยาว
สำหรับโครงการซาราวัก เอสเค 410บี ตั้งอยู่นอกชายฝั่งรัฐซาราวักประมาณ 90 กิโลเมตร พีทีทีอีพี เอชเคโอ ซึ่งเป็นผู้ดำเนินการ ถือสัดส่วนการลงทุน 42.5% บริษัท คูเวต ปิโตรเลียมฯ มาเลเซีย (เอสเค-410 บี) จำกัด (KUFPEC) สัดส่วน 42.5%  และบริษัท ปิโตรนาส ชาริกาลี จำกัด สัดส่วน 15%
อย่างไรก็ตาม นอกจากโครงการซาราวัก เอสเค 410บี แล้ว ปตท.สผ. ยังมีการลงทุนในประเทศมาเลเซียอีกหลายโครงการ ได้แก่ แปลงเค, เอสเค 309 และ เอสเค 311, และโครงการพื้นที่พัฒนาร่วมไทย-มาเลเซีย ซึ่งมีการผลิตก๊าซธรรมชาติอยู่ในขณะนี้, แปลงเอช ซึ่งอยู่ในระยะพัฒนา รวมทั้งแปลง เอสเค 417, เอสเค 314เอ, เอสเค 438, เอสเค 405บี, พีเอ็ม 407 และพีเอ็ม 415 ซึ่งอยู่ในระยะสำรวจ
นอกจากนี้ ปตท.สผ. ยังมีการลงทุนในบริษัท พีทีที โกลบอล แอลเอ็นจี จำกัด ร่วมกับบริษัท ปตท. จำกัด (มหาชน) หรือ PTT ในโครงการ MLNG Train 9 ซึ่งเป็นโรงงานแปรรูปก๊าซธรรมชาติเป็นก๊าซธรรมชาติเหลวอีกด้วย
ด้าน บล.เคทีบีเอสที ระบุแนะนำ “ซื้อ” ราคาเป้าหมาย 119 บาท/หุ้น โดยมีมุมมองเป็นบวกต่อข่าวดังกล่าว เชื่อว่าการค้นพบครั้งนี้จะเป็นตัวผลักดันการเติบโตอย่างยั่งยืนของกำไรของบริษัทในอนาคต ทั้งนี้แม้ยังไม่ได้รวมปริมาณยอดขายของโครงการนี้ไว้ในประมาณการ (ถูกประเมินไว้เบื้องต้นที่ 600-800 mmscfd (ที่สัดส่วน 100%)) เพราะโครงการนี้ยังไม่ได้ประกาศการลงทุนขั้นสุดท้าย (FID) ซึ่งวางแผนไว้ว่าจะเกิดในปี 2565 แต่เชื่อว่าจากการสำรวจนี้โครงการนี้อาจจะมีปริมาณสำรองปิโตรเลียมที่น่าจะพบ (2C reserves) อย่างน้อย 6 ล้านล้านลูกบาศก์ฟุต (tcf) หรือประมาณ 1,060 ล้านบาร์เรลเทียบเท่าน้ำมัน (mmboe) เทียบกับปริมาณสำรองที่คาดว่าจะพบ (2P reserves) ของ PTTEP ณ สิ้นปี 2563 ที่ 1,622 mmboe
ทั้งนี้ในเบื้องต้นประเมินว่าโครงการนี้จะสร้าง upside ต่อราคาเป้าหมายประมาณ 7.00-10.00 บาท บนสมมติฐานปริมาณยอดขาย 600-800 mmscfd และราคาก๊าซธรรมชาติที่ 3.5-4.0 ดอลลาร์/mmbtu
ทั้งนี้ คงกำไรสุทธิปี 2564 เติบโตโดดเด่นจากปริมาณยอดขายที่สูงขึ้น ยังคงประมาณการกำไรสุทธิในปี 2564 ที่ 2.67 หมื่นล้านบาท เพิ่มขึ้น 18% จากปีก่อน หลักๆ จากปริมาณยอดขายที่สูงขึ้นจากการเริ่มโครงการแปลง เอช ในมาเลเซียในไตรมาส 2/64 และโครงการแอลจีเรีย ฮาสสิ เบอร์ ราเคชในไตรมาส 3/64 รวมถึงคาดว่าบริษัทจะมีต้นทุนต่อหน่วย (unit cost) ที่ต่ำลงตามแผน